કેલેન્ડરમાં બાર મહિના છે. આ બારેય મહિનામાં જાન્યુઆરી મને સૌથી વધારે ગમતો મહિનો છે. જાન્યુઆરી મહિનામાં આપણે ઇચ્છીએ પણ વસંત આપણું કહ્યું માનીને આવતી નથી. પણ મારા માટે તો બસ, આ જ વસંત છે. સમજણો થયો ત્યારથી આ મહિનાની હું કાગના ડોળે રાહ જોતો હોઉં છું. એનું કારણ છે, તે મને દર વર્ષે હું છું એ કરતાં એક વર્ષ વધારે મોટો કરી દે છે. મારો જન્મ આજથી 80 વર્ષ પૂર્વે, જાન્યુઆરી માસની 14મી તારીખે થયો. બસ, એ દિવસથી માંડીને તે આજ દિન સુધી મને પૂછ્યા વગર કે ભૂલ્યા વગર મારી ઉંમરમાં એક વર્ષ ઉમેરી દે છે. એ દિવસે ઉત્તરાયણ છે. પતંગ રસિયાઓની જબાનમાં કહીએ તો આપણે કટી પતંગ બની એ દિવસે પૃથ્વી પર પટકાયા હતા.